Det har været et varmt emne i flere måneder: Hvem skal overtage formandsposten i Dansk Folkeparti? Men nu er feltet klart. Fredag ved midnat er sidste frist for at melde sig som kandidat nemlig udløbet. Og da vinduet lukkede, havde fire personer meldt sig: Morten Messerschmidt, Martin Henriksen, Merete Dea Larsen og Erik Høgh-Sørensen. Det oplyser Dansk Folkepartis partisekretær, Steen Thomsen, i en mail til TV 2. Her er et lille overblik over, hvem de er. Morten Messerschmidt Han er næstformand for Dansk Folkeparti og har været medlem af Folketinget ad to omgange - først fra 2005 til 2009 og igen fra valget i 2019. Han meldte sig kortvarigt ud af partiet på grund af beskyldninger om at have heilet i Grøften i Tivoli. I perioden fra 2009 til 2019 var han medlem af EU-Parlamentet, og ved valget i 2014 fik han 465.758 personlige stemmer, hvilket er det højeste antal personlige stemmer, en dansk politiker nogensinde har fået. Morten Messerschmidt stiller op til formandsvalg i Dansk Folkeparti i et fælles kandidatur, hvor Peter Kofod, der er medlem af Europa Parlamentet, skal være næstformand. Messerschmidt er favorit til formandsposten, vurderer TV 2s politiske redaktør, Hans Redder. Hans store udfordring i formandsopgøret bliver, at sagen om svindel med EU-midler stadig spøger, fordi sagen skal gå om. Læs mere om Morten Messerschmidts kandidatur her . Martin Henriksen Han er tidligere udlændingeordfører i Dansk Folkeparti og var medlem af Folketinget fra 2005-2019. Ved kommunalvalget i 2021 blev han valgt ind kommunalbestyrelsen i Stevns for partiet. Under valget til hovedbestyrelsen i Dansk Folkeparti i november 2021 fik han flest stemmer af alle kandidater. Martin Henriksen har ved flere lejligheder delt vandene i partiet, og ifølge Henriksen selv regner han med at blive smidt ud af partiet, hvis Morten Messerschmidt bliver formand. TV 2s politiske redaktør, Hans Redder, vurderer, at Martin Henriksen er Messerschmidts største konkurrent. Læs mere om Martin Henriksens kandidatur her . Merete Dea Larsen Merete Dea Larsen har været medlem af byrådet i Roskilde siden 2006, og ved det netop overstående kommunalvalg opnåede hun sjetteflest stemmer i kommunen. Hun har desuden flere gange været suppleant i Folketinget for Dansk Folkeparti. Hun blev valgt til sit eget mandat ved folketingsvalget i 2015. Her fik hun over 3500 personlige stemmer. Hun opnåede dog ikke genvalg ved folketingsvalget i 2019, men blev i september 2021 valgt ind i DF's hovedbestyrelse ved partiets årsmøde. Fordi Merete Dea Larsen er ukendt, spås hun ikke store chancer, vurderer Hans Redder. Læs mere om Merete Dea Larsens kandidatur her . Erik Høgh-Sørensen Erik Høgh-Sørensen er Dansk Folkepartis spidskandidat i Hjørring Kommune. Han er uddannet journalist og har blandt andet arbejdet som kommunikationsrådgiver og EU-korrespondent for Ritzau. Han er blevet kaldt en "kontroversiel" karakter, fordi han ofte har udtrykt utilfredshed med partiets top. TV 2s politiske redaktør, Hans Redder, vurderer, at det kan være svært at få øje på den politiske forskel mellem Erik Høgh-Sørensen og Martin Henriksen. Derfor risikerer de at kannibalisere på hinandens stemmer. Men Henriksen står langt stærkere end Erik Høgh-Sørensen, lyder det. Læs mere om Erik Høgh-Sørensens kandidatur her . Dansk Folkeparti skal vælge Kristian Thulesen Dahls afløser som formand ved et ekstraordinært årsmøde den 23. januar

Opsummering:
Morten Messerschmidt er favorit til formandsposten, siger TV 2s politiske redaktør.